ANDUEZA LORENZO (PSE-EE, 2018-11-22):
Eskerrik asko, mahaiburu andrea, ea kapazak garen heldutasunez, seriotasunez, argudio sendoak jarriz, apur bat bereizten zer den aintzat hartzeko tramite bat eta lege baten onarketaren egitea. Nik uste dut hori bereiztea oso garrantzitsua dela gaur hemen gertatu dena berriro gertatu ez dadin. Pena izugarria ematen dit euskararen inguruan eztabaidatzen denean espektakuluak sortzea. Ez da behintzat gure estiloa, Euskal Sozialisten estiloa.
Guk gure bozka baiezkoa izan da, lehenik eta behin, aintzat hartzearen bozka bat izan delako, eta guretzako oso onuragarria da gaur hona lege hau ekartzea eta behintzat aukera edukitzea eztabaidatzeko, emendakinak sartzeko eta ahal badugu lege proposamen hau hobetzea eta lege bat edukitzea. Hori demokratikoki oso osasungarria da.
Horretaz aparte, Euskal Sozialistak beti egon gara euskararen inguruan eman diren aurrerapauso garrantzitsuenetan. Lehenik eta behin, Autonomia Erkidegoaren Estatutuan euskararen ofizialtasuna onartzen; bigarren, 1982ko Euskararen Legea onartzen; hirugarren, hezkuntza mailan eman diren aurrerapausoetan parte hartzen euskal eskola publikoak eratzen, HABEren sorreran parte hartzen; eta begiratu, perfilak moldatzen ere parte hartu dugu; euskaltegien harrera, lehenengo harrera Euskal Sozialista batek lehendakari moduan egin zuen, López jaunak.
En fin, nik uste dut gauza askotan parte hartu egin dugula. Ez bakarrik euskara sustatzeko, baizik eta gure nortasunaren parte garrantzitsu bat segitzen izateko askatasunean, beti askatasunean, eta oso harro nago Euskal Sozialisten paper horretan euskalduna naizelako eta euskaltzalea naizelako. Horrek ez du esan nahi inori inposatzen dugunik euskara.
Guk lege proposamen hau aintzat hartzearen aldekoa izan gara batez ere oinarrian, helburuetan ados gaudelako. Gobernu-programan hor dauden gauza asko agertzen direlako, euskararen papera sendotzen duelako eta, batez ere, euskara berdintasunean edo aukera moduan eskaintzen duen lege bat delako.
Begiratu, gure agenda estrategikoan, euskararen agenda estrategikoan, lege honetan agertzen diren gauza asko eta asko agertzen dira. Nik uste dut plangintza hori, intentzio hori, sendotzea lege baten bidez oso onuragarria dela. Horregatik bozkatu dugu horren alde.
Euskara berdintasunean lortzea, kohesio instrumentu baten moduan eta, lehen esan dudan moduan, aukera baten moduan. Zergatik ez kanpotik etortzen den edonorri edo Euskadin bizi den edonorri, euskara ez dakien edonorri euskara ikasteko aukera hori emateko doakotasunean? Horrek ere berdinak egiten gaitu. Beraz, oportunitate hori aprobetxatzea daukagu. Zergatik ez?
Guk hizkuntza ez dugu ikusten zatiketa baten moduan edo zatiketa lortzeko instrumentu baten moduan, baizik eta batzeko moduan. Guk beti helburu horrekin jokatu dugu euskara arloan. Beraz, inposaketarik gabe eta ekimenen bitartez euskararen ezagutza handitzearen alde egiteko, horren alde egiteko. Erabilera ere sustatzeko, zeren hor defizit izugarria daukagu eta erabiltzeko funtsezkoa da lehenenik eta behin euskara jakitea.
Nik uste dut lege honen aintzat hartzea euskarari mesede egiten diola. Hemendik aurrera aukera edukiko dugu emendakinak sartzeko, eztabaidatzeko, hobetzeko, baina seriotasunez eta beti euskara gure nortasunaren eta gure kulturaren parte izanda jakinean edukita, ez gure arteko harremanak eta liskarrak, su horri egur gehiago sartzeko.
Eskerrik asko.